Συνοριακές διαφορές μεταξύ Κροατίας και Σλοβενίας

Μετά την διαλυση της Γιουγκοσλαβίας το 1991, η Σλοβενία και η Κροατία έγιναν ανεξάρτητες χώρες. Ωστόσο, τα ακριβή σύνορα μεταξύ των δύο χωρών δεν είχε καθοριστεί επακριβώς πριν από την ανεξαρτησία τους. Έτσι, αμφισβητήθηκαν πολλά σημεία των συνόρων τους, τόσο στη στεριά όσο και στη θάλασσα, κυρίως στον Κόλπο του Πιράν.

Σύμφωνα με το Κροατικό Γραφείο Στατιστικής, οι δύο χώρες μοιράζονται περίπου 668 χιλιόμετρα (415 μίλια) συνόρων. Σύμφωνα με το Στατιστικό Γραφείο της Δημοκρατίας της Σλοβενίας, τα σύνορα των δύο χωρών εκτείνονται σε 670 χιλιόμετρα (416 μίλια).  Το σύνορο εκτείνεται, κατά κύριο λόγο, κατά μήκος ενός νοτιοδυτικού- βορειοανατολικού άξονα.

Οι χώρες έχουν προσπαθήσει πολλές φορές στο παρελθόν να επιλύσουν τη διαφορά, κυρίως με τη συμφωνία Drnovšek-Račan το 2001, που επικυρώθηκε από τη Σλοβενία αλλά όχι από την Κροατία. Λόγω του αμφισβητούμενου συνόρου, η Σλοβενία μπλόκαρε τις συνομιλίες προσχώρησης της Κροατίας στην ΕΕ μέχρι να επιτευχθεί συμφωνία για την επίλυση της διαφοράς με δεσμευτική διαιτησία.

Στις 29 Ιουνίου 2017, το Μόνιμο Δικαστήριο Διαιτησίας εξέδωσε δεσμευτική απόφαση για τα αμφισβητούμενα τμήματα του χερσαίου συνόρου, σχεδιάζοντας το σύνορο στον Κόλπο του Πιράν και αποφασίζοντας ότι η Σλοβενία θα πρέπει να έχει άμεση πρόσβαση σε διεθνή ύδατα στη βόρεια Αδριατική Θάλασσα χρησιμοποιώντας έναν διάδρομο που διασχίζει τα κροατικά ύδατα. Επίσης, καθόρισε αρκετές άλλες αμφισβητούμενες συνοριακές περιοχές. Η Σλοβενία υποστήριξε την απόφαση, αλλά η Κροατία δήλωσε ότι δεν θα την εφαρμόσει. Συγκεκριμένα, η Κροατία δήλωσε ότι είχε αποσυρθεί από τη διαδικασία ήδη από το 2015, επικαλούμενη τις συνομιλίες που ήρθαν στο φως μεταξύ του εκπροσώπου της σλοβενικής κυβέρνησης και ενός μέλους του διαιτητικού δικαστηρίου, τις οποίες και θεώρησε ως παραβίαση των κανόνων διαιτησίας. Η Σλοβενία υλοποίησε τελικά την απόφαση στις 29 Δεκεμβρίου 2017, ενώ η Κροατία αντιτίθεται συνεχώς στην εφαρμογή της. 

Τον Μάρτιο του 2018, η Σλοβενία υπέβαλε επιστολή καταγγελίας κατά της Κροατίας στην Ευρωπαϊκή Επιτροπή. Μετά την άρνηση της Επιτροπής να εμπλακεί, η Σλοβενία άσκησε προσφυγή κατά της Κροατίας ενώπιον του Δικαστηρίου της Ευρωπαϊκής Ένωσης τον Ιούλιο του 2018 ζητώντας να διαπιστωθεί το αν η Κροατία παραβίασε τα άρθρα της Συνθήκης για την ΕΕ σχετικά με τον σεβασμό στο κράτος δικαίου και τη συνεργασία μεταξύ των κρατών μελών. Η Σλοβενία κατηγόρησε επίσης την Κροατία ότι παραβίασε τις διατάξεις της Κοινής αλιευτικής πολιτικής στέλνοντας αστυνομικούς για να φυλάσσουν τα αλιευτικά της σκάφη στα αμφισβητούμενα ύδατα και εμποδίζοντας τους Σλοβένους επιθεωρητές να επιβιβάζονται στα σκάφη. Τον Ιανουάριο του 2020, το Δικαστήριο της Ευρωπαϊκής Ένωσης δήλωσε ότι δεν είχε δικαιοδοσία να αποφασίσει σχετικά με τη διαφορά και απλώς κάλεσε τις δύο πλευρές να επιλύσουν τις διαφορές τους. Η απόφαση είναι οριστική και δεν υπόκειται σε αναίρεση.

 Παραπομπές 

Κατηγορία:Διεύρυνση της Ευρωπαϊκής Ένωσης
Κατηγορία:Πολιτική της Κροατίας
Κατηγορία:Πολιτική της Σλοβενίας
Κροατια Σλοβενια